DA Den Europæiske Unions Tidende C 332/1

Meddelelse fra Kommissionen — om betingelser i forbindelse med toldpræferenceordninger for underretning af de erhvervsdrivende og medlemsstaternes administrationer om tilfælde af begrundet tvivl med hensyn til varers oprindelse

(EØS-relevant tekst)

2012/C 332/01

1. Indledning

I sin meddelelse KOM (97) 402 af 23. juli 1997 fastlagde Kommissionen en handlingsplan med henblik på at ændre den måde, hvorpå toldpræferenceordninger forvaltes.

De foreslåede foranstaltninger (andet afsnit i punkt 9.3.2) omfattede en mere systematisk anvendelse af et system for hurtig underretning af importører, når der er begrundet tvivl med hensyn oprindelsen af varer, der er omfattet af sådanne ordninger. På dette grundlag besluttede Kommissionen at informere de erhvervsdrivende mere systematisk, når den blev gjort opmærksom på sådanne tilfælde, ved hjælp af meddelelser til importører, som blev offentliggjort i Den Europæiske Unions Tidende (C-udgaven). Kommissionen offentliggjorde ligeledes meddelelse 2000/C 348/03 af 5. december 2000 (1), hvori den fastlagde betingelserne for denne underretning.

Kommissionen bekræftede disse retningslinjer i sin meddelelse KOM (2005) 100 af 16. marts 2005, hvori det mindede om, at meddelelser til importører var blandt de sikkerhedsforanstaltninger, der skal anvendes, hvis de eksporterende landes kompetente myndigheder ikke foretager tilstrækkelig kontrol eller udviser manglende samarbejde. I nævnte meddelelse blev det desuden understreget, at kontrollen med præferenceimport bør forbedres og målrettes ved hjælp af risikoanalyser for ikke at hindre den legitime handel. På baggrund af disse retningslinjer og de erfaringer, der er indhøstet siden 2000, finder Kommissionen det hensigtsmæssigt at offentliggøre en revideret udgave af sin meddelelse af 5. december 2000. Det er formålet med denne meddelelse, som erstatter den tidligere meddelelse.

Oplysningerne vil fortsat blive offentliggjort således, at de erhvervsdrivende og medlemsstaternes toldmyndigheder kan træffe de fornødne foranstaltninger for at beskytte hhv. de erhvervsdrivendes økonomiske interesser og EU's økonomiske interesser (2).

Ved offentliggørelsen af disse oplysninger vil Kommissionen være opmærksom på, at den ikke bør gribe forstyrrende ind i eventuelle igangværende undersøgelser i forbindelse med præferenceordninger, uanset om det er på nationalt plan eller EU-plan.

Hvis der ikke er anmeldt nogen begrundet tvivl med hensyn til et bestemt land eller en bestemt vare, betyder det ikke nødvendigvis, at der ikke er noget problem. Der er således intet til hinder for, at der kan træffes specifikke foranstaltninger i form af f.eks. importgarantier, hvis det er nødvendigt i individuelle tilfælde. De erhvervsdrivende skal derfor fortsat udvise den største årvågenhed i anvendelsen af disse ordninger, specielt i forbindelse med præferenceoprindelsescertifikater.

2. Tilfælde, hvor der kan være behov for oplysninger fra Kommissionen

Følgende ikke-udtømmende liste illustrerer, hvornår der foreligger begrundet tvivl med hensyn til varers oprindelse (3):

— ved manglende indledende administrativt samarbejde, enten fordi der ikke udleveres navn og adresse på de toldmyndigheder eller offentlige myndigheder, der har ansvaret for at udstede og kontrollere oprindelsesbeviser (oprindelsescertifikater, varecertifikater og dokumenter udfærdiget af eksportører, som bekræfter oprindelsen), eller fordi der ikke udleveres aftryk af stempler, som benyttes til at attestere certifikaterne

— ved manglende eller mangelfuldt administrativt samarbejde om kontrol af oprindelsesbeviser

— i tilfælde af generelle økonomiske eller videnskabelige oplysninger, der rejser tvivl om, hvorvidt et bestemt produkt eller land kan opfylde oprindelseskriterierne (f.eks. når et land, som eksporterer store mængder tøj, ikke har nogen tekstilindustri, eller når et land, der eksporterer store mængder fiskerivarer, ikke har nogen fiskerflåde — medmindre der er mulighed for oprindelseskumulation, eller der er udviklet en akvakultursektor)

— hvis de administrative strukturer eller praksis for forvaltningen af præferenceordninger i begunstigede lande eller partnerlande anses for at være uhensigtsmæssige

— hvis der systematisk importeres varer til lande, der er omfattet af præferenceordninger, fra lande, der ikke er berettiget til præferencebehandling, hvorefter varerne genudføres, tilsyneladende uden yderligere forarbejdning, for så vidt som dette kan konstateres i handelsstatistikkerne

— hvis der konstateres kraftig vækst - uden tilfredsstillende forklaring - i importen af følsomme varer, hvor der er risiko for flere forskellige former for svig eller uregelmæssigheder på samme tid (f.eks. når der eksporteres sko fra en region, hvor nogle, men ikke alle nabolande er underlagt antidumpingtold eller nyder fordel af handelsliberalisering eller toldpræferencer)

— ved konstatering af svig og uregelmæssigheder, navnlig som følge af undersøgelser i begunstigede lande eller partnerlande med ret til toldpræferencer

— ved konstatering af, at et begunstiget land eller et partnerland vedtager eller potentielt anvender lovgivningsmæssige eller administrative bestemmelser, der er i strid med de bestemmelser, der gælder inden for rammerne af den pågældende præferenceordning.

3. Underretningens form og indhold

3.1. I sådanne tilfælde offentliggør Kommissionen i Den Europæiske Unions Tidende (C-udgaven) en meddelelse til importører om, at der er begrundet tvivl med hensyn til oprindelsesstatus i forbindelse med import af alle eller nogle af de produkter, der er angivet som havende oprindelse i et bestemt land, der er omfattet af præferencetoldordninger. Sideløbende og i overensstemmelse med de relevante procedurer vil Kommissionen videregive relevante oplysninger til de kompetente myndigheder i medlemsstaterne og til myndighederne i det pågældende begunstigede land eller partnerland.

3.2. Som bilag til denne meddelelse vedlægges listen over meddelelser til importører, der tidligere er offentliggjort i tilfælde af begrundet tvivl om varers oprindelse, og som er gyldige på tidspunktet for offentliggørelsen af denne meddelelse. Listen, der er kun til orientering, vil blive uploaded på Kommissionens tematiske websted om toldunionen (4) og vil derefter kun blive ajourført på dette websted. De pågældende oplysninger bør betragtes som vejledende, da kun offentliggørelsen af en meddelelse til importører i Den Europæiske Unions Tidende (C-udgaven), hvori de erhvervsdrivende og medlemsstaternes myndigheder informeres om tilfælde af begrundet tvivl om varers oprindelse, får den konsekvens, der er fastsat i artikel 220, stk. 2, litra b), i EF-toldkodeksen.

4. Tiltag efter offentliggørelsen

4.1. Når en meddelelse til importører er blevet offentliggjort, skal medlemsstaternes toldmyndigheder foretage en risikoanalyse af den handelsstrøm, meddelelsen vedrører. De skal på grundlag deraf så beslutte, hvilken dokumentation for de pågældende varers oprindelse der skal fremsendes sammen en begrundelse for anmodningen om efterfølgende kontrol til de kompetente myndigheder i det land, der er omfattet af præferencen. Indtil resultaterne af kontrollen foreligger, bør der træffes alle de sikkerhedsforanstaltninger, som toldmyndighederne i de enkelte medlemsstater skønner nødvendige for at sikre betaling af gældende told. Disse foranstaltninger bør være i overensstemmelse med de procedurer, der er fastlagt i den pågældende aftale eller autonome præferenceordning.

4.2. Det relevante forum på EU-plan (rådsgrupper, Toldkodeksudvalget eller ethvert andet udvalg) undersøger den situation, på grundlag af hvilken meddelelsen til importører er offentliggjort, under hensyntagen til resultaterne af den efterfølgende kontrol eller andre relevante oplysninger. Afhængigt af konklusionerne fastslår Kommissionen: — at der ikke længere foreligger begrundet tvivl: i så tilfælde offentliggør den en meddelelse til importører i Den Europæiske Unions Tidende (C-udgaven), hvori den tilbagetrækker eller ændrer sin tidligere meddelelse eller — at der fortsat foreligger begrundet tvivl: i så tilfælde, og hvis den pågældende præferenceordning er enten autonom eller består i en frihandelsaftale, som EU har indgået, med mulighed for midlertidig tilbagetrækning eller suspension af præferencer, kan den henstille eller, hvis det er hensigtsmæssigt beslutte, at præferencetoldbehandlingen suspenderes eller midlertidigt tilbagetrækkes helt eller delvis. I tilfælde af andre frihandelsaftaler forelægger den sagen for det relevante blandede toldudvalg, der er nedsat ved den pågældende aftale, eller ethvert andet relevant organ.

(1) EFT C 348 af 5.12.2000, s. 4.

(2) Afvisning af præferencebehandling med henvisning til begrundet tvivl om de importerede varers oprindelsesstatus kan medføre, at der opstår toldskyld. Efter offentliggørelsen af meddelelsen kan debitor ikke påberåbe sig god tro med henblik på at være berettiget til godtgørelse af eller fritagelse for importafgifter, jf. artikel 220, stk. 2, litra b), femte afsnit, i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).

(3) Hvis der i de forklarende bemærkninger til Pan-Euro-Middelhavsprotokollerne om oprindelsesregler (EUT C 83 af 17.4.2007, s. 13) henvises til »begrundet tvivl«, vedrører dette kun individuelle tilfælde, hvor der lejlighedsvis kan opstå tvivl om varers virkelige oprindelse, hovedsageligt på grund af form. Tilsvarende kan foranstaltninger med henblik på at suspendere toldpræferencer, som træffes af Kommissionen i henhold til de bestemmelser, der gælder for visse autonome ordninger (nemlig den generelle præferenceordning i henhold til artikel 16 og 19 i forordning (EF) nr. 732/2008 af 22. juli 2008 (EUT L 211 af 6.8.2008, s. 1), visse handelspræferencer i henhold til artikel 10 i forordning (EF) nr. 55/2008 af 21. januar 2008 (EUT L 20 af 24.1.2008, s. 1) og visse ekstraordinære handelsforanstaltninger i henhold til artikel 10 i forordning (EF) nr. 1215/2009 af 30. november 2009 (EUT L 328 af 15.12.2009, s. 1)), vedrøre tilfælde, hvor der ikke er »begrundet tvivl«.

(4) http://ec.europa.eu/taxation_customs/index_en.htm